אליהו יצחק פריסמן

הרב אליהו יצחק פריסמן (תרס"ב, 1902 - י"ג באדר ב' תשל"ו, 13 במרץ 1976) היה מקבוצת המייסדים של מכון הרי פישל לדרישת התלמוד ומשפט התורה והשתתף בכתיבת ובעריכת חיבורים תורניים.

תולדותיו
נולד בריטובה שבליטא לאליעזר זאב פריסמן, תלמיד ישיבות סלבודקה וטלז ופעיל למען יישוב ארץ ישראל. 

למד בישיבת טלז. כשעזב את הישיבה ליווהו ראש הישיבה, הרב יוסף יהודה לייב בלוך. בשנת תרפ"ה (1925) עלה לארץ ישראל ולמד בישיבת מרכז הרב. הראי"ה קוק והרב יעקב משה חרל"פ למדו איתו לעיתים בחברותא. הרב אברהם אהרן בורשטיין מטבריג, שהכיר את משפחתו מהשנים שבהן כיהן כאב"ד ריטובה ולימד כתשעה חודשים בישיבת מרכז הרב, אמר עליו שהוא היחיד שמבין את כל דבריו בשיעור.  

היה מעשרת התלמידים שנבחרו בידי הרב קוק כדי להקים את "מכון הרי פישל לדרישת התלמוד", ובהמשך במערכת "הלכה פסוקה" על חלק חושן משפט של שולחן ערוך ב"מכון למשפט התורה" שהקים הרב יצחק אייזיק הלוי הרצוג. עבודתו נכללה בכרך הראשון של המפעל שיצא לאור בתשכ"ב. 

השתתף בכתיבת תיקונים והערות לחלק ב' של "שיטה למועד קטן" לתלמיד רבי יחיאל מפאריש (עם הרב מרדכי ליב זק"ש, ירושלים תרצ"ז) ובכתיבת הגהות וביאורים לכרך ד' של 'ראבי"ה' (עם הרב שאר ישוב כהן, שם תשכ"ה). כתב חומר לערכים עבור "האנציקלופדיה התלמודית". עם פטירתו של חברו הרב שמעון סטרליץ בשנת תשט"ו ערך עם הרב יוסף כהן את ספר כתביו "שם משמעון". היה מבאי ביתו של הרב צבי פסח פרנק והיה שותף בעריכת כתביו. הרב פרנק מזכירו כמה פעמים בספריו.

נפטר בירושלים ונקבר בבית הקברות בהר הזיתים.

בנו הוא אליעזר זאב אפרסמון, מרבני מכון הלכה ברורה.

לקריאה נוספת
חנוך (זונדל) פריסמן, 'הרה"ג אליהו יצחק פריסמן ז"ל', בתוך חוברת ריטובה: תוספת לספר הזיכרון, תשל"ז, עמ' 10-11
הרב משה צבי נריה, 'לדמותו התורנית של הרב הגאון ר' אליהו יצחק בריסמן: שנה לפטירתו', בתוך שנה בשנה, תשל"ח, עמ' 463-477
הנ"ל, בשדה הראי"ה, כפר הרואה תשנ"א, 'מבני העלייה', עמ' 459–464.

קישורים חיצוניים

הערות שוליים

בוגרי ישיבת כנסת ישראל (סלבודקה)
בוגרי ישיבת טלז
בוגרי ישיבת מרכז הרב
מחברי ספרות תורנית
עורכי האנציקלופדיה התלמודית
רבני הציונות הדתית בישראל
אנשי העלייה הרביעית
יהודים הקבורים בהר הזיתים: חלקת הפרושים
תלמידי הראי"ה קוק
מהדירי ספרות תורנית
מכון אריאל
ישראלים שנולדו ב-1902
ישראלים שנפטרו ב-1976